Tove Lindbo Larsen (S), 1997-11-14:
Sikring af sunde levnedsmidler af høj kvalitet.
Det kan faktisk ikke siges bedre.
Det er en rigtig flot overskrift på en målbeskrivelse både for erhvervslivet og for forbrugerne, men overskrifter og pæne ord gør det selvfølgelig ikke alene. Min første reaktion, da jeg læste forslaget, var, at nu er V og K da ude med reklamebilen med hr. Jens Vibjerg ved rattet.
Men holder reklamen?
Er den informativ?
I så fald er den jo god nok. Forslaget favner vidt fra produktion til forarbejdning, fra kontrol til detailhandel og til opprioritering af ernæringslære på uddannelsesområdet.
I virkeligheden er der for den sags skyld stof nok til mange lovforslag, og for ikke at få en opposition for meget imod sig foreslår V og K, at alle forslag udarbejdes i samarbejde med landbrugserhvervet, fødevareindustrien, detailhandelen og forbrugerorganisationerne.
Jamen det lyder jo, som om de omtalte emner aldrig har været politisk behandlet, og at organisationerne aldrig har beskæftiget sig med de omtalte emner.
Det har de selvfølgelig, men er V og K kommet så langt i deres overvejelser, er der sket en holdningsændring, og det anser jeg for noget meget positivt.
De enkelte punkter vil jeg godt prøve at kommentere lidt.
Socialdemokratiet har længe arbejdet for en begrænsning af tilsætningsstoffer, men problemet har været, at industrien har trukket i den modsatte retning.
Den har ønsket en friere adgang til at bruge hjælpestoffer m.m. i fabrikationen, men der er ingen tvivl om, at forbrugerne og Socialdemokratiet ønsker færrest muligt tilsætningsstoffer.
Men det drejer sig ikke alene om dansk produktion.
Det er, som ministeren har sagt, også et EU-anliggende.
Anvendelsen af genteknologi må ske med overordentlig varsomhed, og vi må basere mange af vore handlinger på videnskabelige komiteers undersøgelser både i Danmark og i EU.
Det lader det også til, at vi kan blive enige om.
Udfasningen af brugen af antibiotiske vækstfremmere er vi enige i, og ministeren har da også givet udtryk for, at det er noget, han er godt i gang med at gennemføre. At vi skal være kritiske i brugen af genteknologi er helt åbenbart.
Det er et område, som formentlig vil blive mere fremherskende i den kommende tid, og åbenhed over for og oplysning til forbrugerne er helt indlysende.
Det er vi også enige i.
En forbedring af dyrevelfærden ligger os meget på sinde, og det glæder mig da, at også V og K har givet udtryk for det.
Vi mener også, at kravet fra forbrugerne til dyrevelfærd bliver stadig mere indlysende.
I forslaget ligger også ønsket om en bedre information til forbrugerne.
Den sag er der arbejdet meget på i årenes løb, og da der nu tilsyneladende er et bredt flertal for, at vi fortsat skal prøve et finde frem til den klareste, den enkleste og den mest informative måde at gøre det på,
så synes jeg, det er helt fint.
Det er også et EU-anliggende, og det kunne vi da så måske bruge hele eftermiddagen til at snakke om, hvis vi ville gå i detaljer med mærkning.
Men vi har direktiver på området, og det må vi selvfølgelig også tage hensyn til.
Somme tider får jeg det indtryk, at forslagsstillerne er helt uvidende om det indre marked.
Det er de selvfølgelig ikke, og jeg ved, de lægger megen vægt på det.
Det er ikke altid, det går så let i det store Europa, men hvis vi kommer med nogle gode holdninger fra Danmark, som der er bred enighed om, kan det jo gå nemmere.
Men jeg synes, at man er lidt selvmodsigende med hensyn til anprisninger.
Man må ikke være for streng i sine krav, men man skal samtidig beskytte forbrugeren mod vildledning og så i øvrigt ikke vildlede forbrugerne derhen, at de tror, det er lige meget, hvad de i øvrigt spiser, bare de spiser noget af det, der er anprisninger på.
Så det er et område, som er meget følsomt.
Den sidste pind i forslaget drejer sig om klare retningslinjer for levnedsmiddelkontrollen og en effektivisering af den.
Det er der heldigvis forsket meget i i forvejen, og der foreligger mange tykke bøger om det, men lad os nu se fremad og blive enige om, at vi har god grund til at tro, at vi nu kan få en effektivisering og en mere ensartet kontrol på levnedsmiddelområdet, for det er overordentlig vigtigt, og vi kan glæde os over, at ministeren er på vej med et forslag herom.
Så hvis det bare drejer sig om, at alle de pæne ord skal omsættes i praksis, tegner det jo vældig godt for gennemførelsen af de initiativer, som fødevareministeren vil fremkomme med i denne samling.
Og efter dagen i dag ser jeg hen til, at vi kan fortsætte med et bredt samarbejde om en positiv forbrugerpolitik, som kan gavne både erhvervet og forbrugerne.